कोशी राष्ट्रिय टी–२० : पुलिस र आर्मीको जित 
मोरङ क्रिकेट संघको आयोजनामा विराटनगरमा जारी कोशी प्रदेश ट्रफी पेप्सी राष्ट्रिय टी–२० क्रिकेट प्रतियोगितामा आइतबार विभागीय टोली नेपाल पुलिसले पहिलो र त्रिभुवन आर्मी क्लबले दोस्रो जित दर्ता गरेका छन् ।
विराटनगर — मोरङ क्रिकेट संघको आयोजनामा विराटनगरमा जारी कोशी प्रदेश ट्रफी पेप्सी राष्ट्रिय टी–२० क्रिकेट प्रतियोगितामा आइतबार विभागीय टोली नेपाल पुलिसले पहिलो र त्रिभुवन आर्मी क्लबले दोस्रो जित दर्ता गरेका छन् ।यसअघि पहिलो खेलमा पुलिस सुदूरपश्चिम प्रदेशसँग ५२ रनले पराजित हुँदा आर्मीले कर्णाली प्रदेशलाई ८ रनले पराजित गरेको थियो ।विराटनगरको बैजनाथपुरस्थित जिपी कोइराला क्रिकेट रंगशालामा आइतबार पुलिसले गण्डकी प्रदेशलाई ४ विकेटले पराजित गर्‍यो । जितसँगै पुलिस समुह वि मा २ खेलमा एक जित र एक हार व्यहोर्दै २ अंकका साथ तेस्रो स्थानमा उक्लिँदा लगातार तीन खेल हारेको गण्डकीको चुनौती समाप्त भएको छ ।टस जितेर ब्याटिङ गरेको गण्डकीले निर्धारित ओभरमा ६ विकेट गुमाई १ सय ४४ रनको स्कोर खडा गरेको थियो । गण्डकीका लागि दिनेश बुढा मगरले ४५ बलमा १ छक्का र ५ चौका प्रहार गरी ४६ रन बनाउँदा इश्वर क्षेत्रीले ३० बलमा २ छक्का र ५ चौेका प्रहार गरी ४१ रन तथा दिपक डुम्रेले ३१ बलमा १ छक्का र ३ चौका प्रहार गरी ४० रनको योगदान दिए । पुलिसका अविषेक कार्कीले २ ओभर बलिङ गर्दै ८ रन दिएर ३ विकेट लिदा ललित भण्डारी, शरद भेषवाकर र दिपक सेरलाले समान १–१ विकेट लिए । जवाफमा १ सय ४५ रनको लक्ष्य पाएको पुलिसले १९ दशमलव ३ बलमा ६ विकेट गुमाई लक्ष्य भेट्टाएको थियो । पुलिसको जितमा प्लेयर अफ द म्याच शंकर रानाले ३० बलमा ३ छक्का र ५ चौका प्रहार गरी अविजित ५१ रन बनाउँदा अमित श्रेष्ठले २८ रन, रोहन विकले १९ रन र शरद भेषवाकरले १८ रनको योगदान दिए । गण्डकीका अम्रित गुरुङ र सन्दिप पराजुलीले समान २ विकेट लिए ।दोस्रो खेलमा आर्मीले मधेश प्रदेशलाई ७ विकेटले पराजित गर्दै समुह ए को शिर्ष स्थानमा उक्लेको छ । टस जितेर ब्याटिङ गरेको मधेशले ९ विकेट गुमाई १ सय ५३ रनको योगफल तयार पारेको थियो । मधेशका पवन सराफले ३९ बलमा ६ छक्का र २ चौका प्रहार गरी ६३ रन बनाउँदा साहिल पटेलले २२ र राहुल मण्डलले १७ रनको योगदान गरे । आर्मीका नितेश पटेलले ४ विकेट लिए । उनले ४ ओभरमा १९ रन मात्र दिए । त्यस्तै त्रितराज दास र शहाव आलमले २–२ विकेट लिए ।जवाफमा १ सय ५४ रनको लक्ष्य पछ्याएको आर्मीले १६ दशमलव ५ बलमा ३ विकेट गुमाई लक्ष्य पार गरेको थियो । आर्मीको जितमा प्लेयर अफ द म्याच त्रितराज दासले ४३ बलमा २ छक्का र ६ चौका प्रहार गरी अविजित ६० रनको पारी खेले । त्यस्तै सन्तोष कार्कीले ३८ बलमा ५ छक्का र २ चौका प्रहार गरी ५७ रन र टुल थापाले १९ रनको योगदान दिए । मधेशका रुपेश सिंश, अविशेक तिवारी र पवन सराफले १–१ विकेट लिए ।सोमबार पहिलो खेल सुदूरपश्चिम र बागमती तथा दोस्रो खेल कोशी प्रदेश एपिएफ वीच खेल हुने मोरङ क्रिकेट संघका अध्यक्ष महमद साद बाबु कुरैसीले जानकारी दिए ।